TRONDHEIM KOMMUNE
Innkjøpskontoret

Moderniseringsdepartementet 
Postboks 8004 Dep

N-0030 OSLO

Vår saksbehandler
Ingrid Fagerholt	Vår ref.
05/13622/601  
oppgis ved alle henv.	Deres ref.
	Dato
27.06.2005	

Høringsuttalelse fra Trondheim kommune-forslag til endringer i regelverket for offentlige anskaffelser

Vedlagt oversendes kommentarer fra Trondheim kommune til forslag til endring i lov og ny forskrift om offentlige anskaffelser. Saken er lagt fram for politisk behandling i møte i Formannskapet den 05.07.2005.

Trondheim kommune har valgt å moderere uttalelsen ved at vi kommenterer noen prinsipielle forslagsendringer i det nye regelverket. De øvrige forslag til endringer i regelverket er vi enige i. 

1)	Mer pedagogisk oppbygning av forskriften og generell forenkling av reglene 
Departementets skal i det nye regelverket redusere språklige og materielle uklarheter og fjerne eventuelle overflødige prosedyreregler. For å få en mer pedagogisk oppbygning av forskriften foreslås det å endre oppbygging av den 

Hvilke deler av forskriften den enkelte anskaffelse må forholde seg til, er forsøkt bedre synliggjort blant annet gjennom presiseringer i forskriftsteksten. På denne måten skal brukerne ikke behøve å bruke uforholdsmessig mye tid på å bla frem og tilbake i forskriften for å finne ut hvilke regelsett som gjelder for dem. 

Kommentarer: Trondheim kommune støtter forslaget til endringer av forskriften. Innkjøpere  jobber med anskaffelser både over og under terskelverdiene. Det er derfor nødvendig å reise spørsmål om enkelte deler av innholdet i del II og del III kan slås sammen.

2)	Innføring av overtredelsesgebyr mot ulovlig direkte anskaffelser:
Departementet har foreslått å innføre et overtredelsesgebyr mot ulovlig direkte anskaffelser.

Kommentarer: 
Trondheim kommune går imot forslaget om overtredelsegebyr slik som foreslått. Departementet bør heller søke å styrke kunnskapsspredningen til et komplisert regelverk. De økonomiske konsekvenser kan også bli uforholdmessig store dersom slik gebyrordning innføres.

Dersom gebyrordningen først innføres har kommunen følgende bemerkninger ;

1. KOFA som organ for ileggelse av overtredelsesgebyr
Trondheim kommune går i mot at KOFA tillegges slik sanksjonsmyndighet. Dette blir en uheldig sammenblanding av KOFA som tvisteløsningsorgan,tilsynsorgan og håndhevingsorgan. KOFAs nøytrale og uavhengige rolle vil gjennom dette være egnet til å bli svekket utad.

2. Beviskrav
Trondheim kommune går imot at kravet til bevis skal baseres på sannsynlighetsovervekt.
Det er her tale om å konstatere kvalifiserte brudd på regelverket, som vil kunne få alvorlige økonomiske konsekvenser for den innklagede. Beviskravet må oppstilles til klart sannsynlig eller overveiende sannsynlig. Også hensynet til at KOFA skal foreta en helhetsvurdering, herunder om innklagete har hatt tidligere klagesaker, taler for at det må foreligge et høynet beviskrav i det enkelte tilfelle. Den innklagede vil kunne la en ”uriktig avgjørelse” bli stående da en domstolsprøving unnlates av prosessøkonomiske hensyn.

3. Skyldkrav
Kravet om utvist grov uaktsomhet støttes. Det bør ikke innføres en lavere skyldterskel.

4. Klageadgang
Det bør innføres en adgang til å klage over KOFAs avgjørelse. Terskelen for å bringe en sak inn for KOFA er lav, mens det for den innklagede vil være en høy terskel for å bringe KOFAs avgjørelse inn for domstolene.

5. Muntlighet
Innføring av overtredelsesgebyr vil kunne få alvorlige økonomiske konskevenser for de som blir ilagt gebyr. På bakgrunn av dette, og at det så langt ikke er lagt opp til klagemuligheter i administrasjonen, ser vi det som naturlig at det åpnes for mulighet til en form for muntlighet i saksbehandlingen, om partene ønsker det.

6. Utmåling av overtredelsesgebyr
Taket for overtredelsesgebyr er foreslått med inntil 15% av anskaffelsens verdi.
Gebyrordningen er en økonomisk sanksjon av strafferettslig karakter og berører ikke erstatning til en skadelidt leverandør. Dersom den enkelte overtedelse gjelder anskaffelse over den foreslåtte terskelverdien, vil overtredelsesgebyret kunne komme opp i meget store beløp.

Taket er satt for høyt og det forslås at det settes et maksimalt kronebeløp til kr. 50.000,-
Det er for øvrig foruroligende at det ikke gis nærmere regler om beregning av overtredelsegebyret. Størrelsen på dette blir i for stor grad overlatt til ileggende organs skjønn i det enkelte tilfelle.

3)	 Bruk av kontraktsstandarder og spesielle kontraktvilkår-sosiale hensyn 
Departementets foreslår i forslag til ny forskrift under § 3-8 (2) at det skal tas sosial hensyn.

Kommentarer: Trondheim kommune mener regelverket er for generelt utformet og for vakt formulert i forhold til sosiale hensyn. Det burde vært mulig å regulere dette i en veileder slik at det blir en lik forståelse av begrepet.

Med hilsen 
TRONDHEIM KOMMUNE

Inge Nordeide
Rådmann